Muvra

A Muvra (Ovis gmelini musimon) hè un animali chì faci partita di a famiglia di i Bovidae. Tutti i muvri chì si trovani in Auropa uccidentali sò di sterpa corsa o sarda. A muvra hè un animali emblematicu di a Corsica. U masciu si chjama u muvronu, a femina si chjama a muvra, i chjuchi sò u muvreddu è a muvredda. U masciu ghjovanu hè l'arghjetu.

 Discrizzioni 
A muvra corsa hè più chjuca cà l'altri muvri d'Auropa (da 60 a 75 centimetri). Pesa da 25 à 35 chilò par a muvra femina è da 35 à 50 chilò par u muvronu. U corpu hè cortu ma eliganti. A coda hè corta corta. U muvronu hà i corra inturchjulati (da 80 à 90 centimetri). A muvra t'hà i corra fini è pochi incurvati ; coprani à mità di i muvri femini.  
U pilamu hè brunu scuru ma più chjaru d'istati. Masciu è femina sò facciati è portani tremindù una tacca bianca, carattaristica di a razza, annantu à a "sedda". I sterchi s'assumigliani à quiddi di i capri salvatichi.
U vaghjimu hè a staghjoni di "l'amori". Si vedi tandu lotti viulenti trà i masci, di radu murtali. U muvronu t'hà un carrataru suciali. D'inguernu ancu a nivi u gruppu di muvri impiaghja. 
Di branu, i femini catiddighjani d'un solu chjucu par annu. 
D'istati i muvri coddani in alta muntagna.
A muvra hè vegetariana : "l'arba muvredda" (Armeria multiceps) custituisci l'escinziali di a so alimentazioni. I muvri t'hani pochi numichi : l'acula, a vulpi, u ghjacaru.

 Prutizzioni 
A muvra hè prutettu da :
 a cunvinzioni internaziunali di Washington (CITES) chì intardisci u cummerciu di i spezii di fauna è di flora minacciati di sparizioni.
 a cunvinzioni di Berna
 a dirittiva Habitat

 In Corsica 
Ovis gmelini musimon hè a sottuspezia particulari di muvra chì hè prisenti in Corsica. A muvra hè una parti maiò di u patrimoniu naturali è culturali di l'isula. In Corsica, i muvri si trovani in trè loca : Bavedda, u Monti Cintu è Lonca-Lindisoni. Stani da 300 à 2500 metri, in i scodda. Oghji a pupulazioni in Corsica hè stimata à 1000 animali. 

A muvra hè mintuvata à spissu in a tupunimia corsa: Muvrella, a Punta Muvrareccia.

 Da veda dinò 
 i Mammiferi di Corsica
 u gruppu di cantu i Muvrini
 u fiori di muvredda (o erba muvrella) (armeria multiceps)
 a rivista A Muvra

 Rifarenzi 
 Sir William Jardine, The Natural History of the Ruminating Animals, 1836, p. 132-137
 Ovis gmelini musimon, Natura 2000 
 Ovis gmelini musimon var. corsicana
 A caccia in Corsica, Papi, Arnestu, 1987, Adecec

 Liami 
 Situ annantu à a muvra 

Categoria:Bovidae
Categoria:Fauna di Corsica